La Policia Local de Sagunt esclarix més del 80% dels casos d'accidents de trànsit amb fugida produïts a la ciutat
26 d’agost 2022

![](/media/gahpmdq2/foto-accidente-lista.jpg?width=768&height=676)

La Policia Local de Sagunt ha aconseguit esclarir més del 80% dels casos d'accidents de trànsit amb fugida produïts a la ciutat, des de gener de 2022. L'alt percentatge de casos resolts es produix després de la creació de la Unitat d'Atestats i Procediments (UAP), especialitzada en l'assistència i investigació dels accidents de trànsit i delictes contra la seguretat viària.

 La creació d'esta unitat policial ha permés identificar a la majoria de les persones responsables d'esta mena d'infraccions, i així posar límit a la sensació d'impunitat que estes mateixes persones van poder tindre en el moment de la comissió dels fets. A més, la investigació d'estes conductes ha comportat a l'esclariment d'altres delictes connexos, com són els casos de la conducció sense permís o sota la influència de l'alcohol i drogues.

Cal destacar que en els primers set mesos de l'any l’UAP ha registrat prop de 290 accidents de trànsit, tant amb resultat de ferits com amb resultat d'únicament danys materials, instruint els corresponents atestats per a investigar les possibles causes, també possibles responsables i oferir la màxima informació per a les accions posteriors que els implicats puguen necessitar.

I és que durant este any 2022 s'ha intensificat la circulació de vehicles i vianants en el municipi de Sagunt, motivat per l'eixida de les restriccions vigents durant la pandèmia, la bona evolució de la situació de l'emergència sanitària i la millora de les dades de turisme, entre altres factors. Augment de la densitat de circulació que, per tant, ha portat també un increment dels accidents de trànsit.

![](/media/v5vmgyo4/c_nataliaantonino_04.jpg?width=401&height=267&mode=max)Segons explica Natalia Antonino «**des de la Policia Local de Sagunt s'està fent un esforç, tant a nivell de millora de la prevenció d'accidents com a nivell d'investigació dels mateixos perquè les xifres es reduïsquen. Continua havent-hi massa casos en els quals un dels implicats, normalment el responsable, abandona el lloc de l'accident sense facilitar dades a l'altra part ni esperar a l'arribada policial, amb l'evident intenció d'evitar assumir eixa responsabilitat. No obstant això, gràcies al treball de recerca que posteriorment desenvolupa l’UAP, s'ha aconseguit identificar i esclarir les responsabilitats i les causes d'almenys quinze sinistres vials, en els quals la part responsable va abandonar el lloc dels fets, així com detectar conduccions amb presència de drogues en l'organisme, taxes positives de l'alcohol i fins i tot conductors estrangers que mancaven de permís de conduir després de les oportunes indagacions amb les autoritats dels seus països d'origen**».

Les tasques d'investigació, a vegades, ha durat setmanes i fins i tot mesos, i ha comptat, en alguns casos, amb l'ajuda de Policies d'altres municipis d'Espanya. En esta línia, cal destacar la col·laboració prestada per la Policia Municipal de Madrid, la Policia Local de Saragossa, entre altres, així com la col·laboració de la resta d'Unitats i Seccions de la Policia Local de Sagunt, a més de l'ajuda prestada per les persones físiques o jurídiques que han col·laborat en l'esclariment d'accidents.

L'edil ha afegit que «**la Policia Local de Sagunt continuarà vetlant perquè cap accident quede sense responsables i en els casos en què algú pretenga fugir de les seues responsabilitats, la Policia Judicial de Trànsit de Sagunt emprarà tots els seus recursos per a esbrinar la seua identitat i determinar la seua implicació en el sinistre, així com investigar si a més de l'accident va poder existir la comissió d'algun delicte**».

*   [](http://www.facebook.com/sharer.php?u=https://aytosagunto.es/va/actualitat/la-policia-local-de-sagunt-esclarix-mes-del-80-dels-casos-d-accidents-de-transit-amb-fugida-produits-a-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-de-sagunt-esclarix-mes-del-80-dels-casos-d-accidents-de-transit-amb-fugida-produits-a-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-de-sagunt-esclarix-mes-del-80-dels-casos-d-accidents-de-transit-amb-fugida-produits-a-la-ciutat/ "Linked In")
*   [](mailto:?body=https://aytosagunto.es/va/actualitat/la-policia-local-de-sagunt-esclarix-mes-del-80-dels-casos-d-accidents-de-transit-amb-fugida-produits-a-la-ciutat/)